香港動植物公園

香港動植物公園，減筆爲動植物公園，人稱兵頭花園，舊書亦寫公家花園，係香港最耐歷史嘅公園。公園響香港島中環雅賓利道，俾羅便臣道、己連拿利、上亞厘畢道及花園道等幾條街圍住。公園佔地5.6公頃。公園大門口響雅賓利道。以前係由市政局管轄，後改由康樂及文化事務署管理。行政上歸中西區。

公園喺正香港禮賓府側。

歷 

1841到1842年之間，兵頭花園係香港總督官邸。去到1848年，香港政府已經有起植物公園嘅計劃，之不過，因為冇錢而押後，最後要 1853年先開始起。1864年8月6號，個公園第一期開放畀公眾用。由於公園以北係上亞厘畢道，係港督府嘅所在地，而香港總督名義係三軍統帥，所以就叫佢做兵頭。因為咁，人人都叫呢個公園做兵頭花園。1871年，公園全面開放，改咗個名做香港植物公園。

顧名思義，當時香港植物公園內以植物為主。但由1876年起，公園開始養埋雀鳥同哺乳動物，畀遊客觀賞。

當時公園佈局，可分爲下中上三層，斜喺山上。中層有大噴水池，當時叫水景，公園屢次重建，但必定原地再建水景。喺十九世紀時，好多西人細路、僕婢喺度玩。黃昏有西樂演奏。而中層尚有養雀巢同果園。1876年，香港總督堅尼地卸任。喺上層1877年，公園立咗前港督堅尼地嘅銅像，由香港總督德輔親自點題。立像紀念堅尼地促成公園全面開放，同埋佢響香港嘅貢獻。喺1890年，公園職員人工支出，係銀八千零七十五員六毫九仙。

公園響1931年到1933年暫停開放，以便響公園底起水庫。

香港日治時期，公園俾日軍改名做大正公園，重起埋香港神社。公園裏面堅尼地銅像都運咗去日本熔咗。戰後1958年，就改咗放英王佐治六世嘅銅像。後尾公園擴建，留畀哺乳動物同爬蟲類居住。為咗反映公園裏面多咗好多動物，喺1975年就改名做香港動植物公園。

過去亦有一啲世界知名人士以野生動物基金會嘅名義前往公園參觀，例如愛丁堡公爵同英國安妮公主。

開放時間 

噴泉平臺花園：每日上晝5點到下晝10點
植物溫室：每日上晝9點到下晝4點半
其他部分：每日上晝6點到下晝7點

地理環境 
地處扯旗山北坡。
最高處海拔：100米；
最低處海拔：62米。
成個公園俾花園道、羅便臣道、己連拿利以及上亞厘畢道圍住。其中雅賓利道將公園一分為二，有條行人隧道連埋。

設施 

公園東部：已故英王佐治六世全身銅像、兒童遊樂場、鳥舍、植物溫室、噴泉平臺花園

養動物嘅歷史可追溯至1876年，飼養品種同模式仿傚自英國澤西動物園。當中包括雀鳥、靈長目同爬蟲類等。

400隻雀鳥：美洲紅鸛、長冠八哥、黃頸黑雁、巴拉望孔雀雉、多種鳳冠鳩、鶴類，重有其他水鳥好似笑翠鳥、林鴛鴦、黑臉琵鷺等。現時亦放養一啲金剛鸚鵡，犀鳥品種。

植物溫室種咗超過150個品種，包括蘭花、蕨類植物、鳳梨科植物、攀緣植物同埋室內植物等。 

公園西部：主要飼養哺乳動物同爬蟲類。 

70幾隻哺乳動物：由於公園面積太細，容納唔到大象同長頸鹿呢啲大型動物，但係就養咗幾種稀有嘅靈長目同其他細隻嘅品種。公園現時養嘅物種包括：

婆羅洲紅毛猩猩、紅頰黑猿、皇狨猴、獅狨猴、金頭獅狨猴、棉頂狨、環尾狐猴、合趾猿、白面僧面猴、領狐猴。

另有狐獴同埋霍氏樹懶。喺市政局管理嘅時候，公園重養過美洲豹、針鼴、古氏樹袋鼠等等珍貴動物。而家為咗方便管理，盡量減少動物數量

70幾隻爬蟲類動物：主要養一啲陸龜品種，例如盾臂龜。2006年，兩隻揚子鱷由北京動物園運抵公園嘅爬蟲館度養，而家已經死咗。

公園有植物1,000幾種，大部份源自熱帶及亞熱帶地區。 
包括香港本地及外國嘅主要品種，例如松樹、柏樹、榕樹、棕櫚樹、桉樹、玉蘭、茶花、杜鵑同埋春羽等等。

罕有嘅植物有水杉、福氏臭椿、克氏茶、葛量洪茶同金花茶。

形態、葉形、樹皮及果實都非常獨特嘅南洋杉、旅人蕉、王棕、寶塔樹、細葉桉及第倫桃等。

公園內經常散發住玫瑰、米仔蘭、九里香、桂花、山指甲同埋白蘭嘅陣陣幽香。

常綠植物：洋紫荊、宮粉羊蹄甲、刺桐、紅千層、魚木、厚葉黃花樹、石栗同埋鐵刀木都會輪住開花。

秋季有楓香同埋落羽松增添秋色。

公園南部設有「藥用植物園」。

2008年12月，全新嘅「教育及展覽中心」開幕，位置喺新公園舊美洲豹籠嗰度。

附近觀光熱點 
香港公園
太平山山頂：響花園道嘅登山纜車總站，搭山頂纜車。

相

香港動植物公園

香港嘅公園
香港動物園
中環